SL Uradni list Evropske unije L 293/20

IZVEDBENA UREDBA KOMISIJE (EU) 2015/1974

z dne 8. julija 2015

o določitvi pogostosti in oblike poročanja o nepravilnostih v zvezi z Evropskim skladom za regionalni razvoj, Evropskim socialnim skladom, Kohezijskim skladom in Evropskim skladom za pomorstvo in ribištvo, v skladu z Uredbo (EU) št. 1303/2013 Evropskega parlamenta in Sveta

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1303/2013 Evropskega parlamenta in Sveta z dne 17. decembra 2013 o skupnih določbah o Evropskem skladu za regionalni razvoj, Evropskem socialnem skladu, Kohezijskem skladu, Evropskem kmetijskem skladu za razvoj podeželja in Evropskem skladu za pomorstvo in ribištvo, o splošnih določbah o Evropskem skladu za regionalni razvoj, Evropskem socialnem skladu, Kohezijskem skladu in Evropskem skladu za pomorstvo in ribištvo ter razveljavitvi Uredbe Sveta (ES) št. 1083/2006 (1), in zlasti šestega pododstavka člena 122(2) Uredbe,

ob upoštevanju naslednjega:

(1) Države članice morajo poročati o nepravilnostih v skladu s členom 122(2) Uredbe (EU) št. 1303/2013 in v skladu z določbami Delegirane uredbe Komisije (EU) 2015/1970 (2).

(2) Finančne interese Unije bi bilo treba zaščititi na enak način ne glede na sklad, ki se uporablja za doseganje ciljev, za katere je bil vzpostavljen. V ta namen Uredba (EU) št. 1303/2013 ter uredbe (EU) št. 1306/2013 (3), (EU) št. 223/2014 (4) in (EU) št. 514/2014 (5) Evropskega parlamenta in Sveta dajejo Komisiji pooblastilo za sprejetje pravil o poročanju o nepravilnostih. Da se zagotovi, da se za vse sklade, ki jih urejajo navedene uredbe, uporabljajo enaka pravila, bi morala ta uredba vsebovati določbe, ki so enake tistim iz Izvedbene uredbe Komisije (EU) 2015/1975 (6), (EU) 2015/1976 (7) in (EU) 2015/1977 (8).

(3) Za zagotovitev učinkovite analize in splošnega upravljanja primerov nepravilnosti morajo države članice Komisiji redno in pravočasno predložiti pomembne informacije o odkritih nepravilnostih. Zaradi zaščite finančnih interesov Unije je treba določiti enotne pogoje za predložitev teh informacij, zlasti glede njihove pogostosti in oblike.

(4) Da bi preprečili, da bi imele nepravilnosti posledice tudi zunaj ozemlja države članice, ki poroča o njih, bi morala ta država članica o vsaki taki nepravilnosti brez odlašanja poročati Komisiji.

(5) Da bi v celoti izkoristili prednosti, ki izhajajo iz uporabe elektronskih sredstev za izmenjavo informacij in hkrati ohranili varnost teh izmenjav, bi morale države članice uporabljati namenski sistem za upravljanje nepravilnosti (IMS) v okviru platforme informacijskega sistema za boj proti goljufijam, ki jo je vzpostavila Komisija.

(6) Države članice in Komisija bi morale zagotoviti, da prenos podatkov prek sistema za upravljanje nepravilnosti poteka na varen način, ki omogoča razpoložljivost, celovitost, verodostojnost in zaupnost informacij.

(7) Da se zagotovi primerljivost predloženih informacij, je treba uporabljati euro kot edino valuto za poročanje o nepravilnostih. Za države članice, ki niso sprejele eura kot svoje valute, je treba določiti menjalni tečaj, ki se uporablja za preračunavanje zadevnih zneskov v eure, in menjalni tečaj, ki se uporablja za pretvorbo odhodkov, ki niso bili zabeleženi v računovodskih izkazih organa za potrjevanje.

(8) Ukrepi, določeni v tej uredbi, so v skladu z mnenjem Odbora za usklajevanje evropskih strukturnih in investicijskih skladov, ustanovljenega s členom 150(1) Uredbe (EU) št. 1303/2013.

(9) Ker so bila plačila za zadevne sklade že izvršena in bi lahko prišlo do nepravilnosti, bi se morale določbe te uredbe začeti uporabljati takoj. Ta uredba bi morala zato začeti veljati dan po objavi v Uradnem listu Evropske unije –

SPREJELA NASLEDNJO UREDBO:

Člen 1

Predmet urejanja

Ta uredba določa pogostost in obliko poročanja o nepravilnostih iz šestega pododstavka člena 122(2) Uredbe (EU) št. 1303/2013.

Člen 2

Pogostost poročanja o nepravilnostih

1. Države članice v dveh mesecih po koncu vsakega četrtletja pošljejo Komisiji prvo poročilo o nepravilnostih iz člena 3 Delegirane uredbe (EU) 2015/1970.

2. Države članice Komisiji čim prej po pridobitvi ustreznih informacij pošljejo poročilo o nadaljnjih ukrepih iz člena 4 Delegirane uredbe (EU) 2015/1970.

3. Država članica nemudoma poroča Komisiji o vseh ugotovljenih ali domnevnih nepravilnostih in navede vse druge zadevne države članice, če bi lahko navedene nepravilnosti imele posledice zunaj njenega ozemlja.

Člen 3

Oblika poročanja

Informacije iz členov 3 in 4 Delegirane uredbe (EU) 2015/1970 se pošljejo z elektronskimi sredstvi, z uporabo sistema za upravljanje nepravilnosti, kot ga je vzpostavila Komisija.

Člen 4

Uporaba eura

1. Zneski, ki jih poročajo države članice, so izraženi v eurih.

2. Države članice, ki niso sprejele eura kot svoje valute do datuma predložitve poročila v skladu s členom 3(2) Delegirane uredbe (EU) 2015/1970, preračunajo zneske v nacionalni valuti v eure v skladu s členom 133 Uredbe (EU) št. 1303/2013 ali, kadar je primerno, členom 28 Uredbe (EU) št. 1299/2013 Evropskega parlament in Sveta (9). Če odhodki niso zabeleženi v računovodskih izkazih organa za potrjevanje, se uporabi zadnji mesečni računovodski menjalni tečaj, ki ga v elektronski obliki objavi Komisija v trenutku prvega poročanja.

Člen 5

Začetek veljavnosti

Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 8. julija 2015 Za Komisijo Predsednik Jean-Claude JUNCKER

(1) UL L 347, 20.12.2013, str. 320.

(2) Delegirana uredba Komisije (EU) 2015/1970 z dne 8. julija 2015 o dopolnitvi Uredbe (EU) št. 1303/2013 Evropskega parlamenta in Sveta s posebnimi določbami o poročanju o nepravilnostih v zvezi z Evropskim skladom za regionalni razvoj, Evropskim socialnim skladom, Kohezijskim skladom in Evropskim skladom za pomorstvo in ribištvo (glej stran 1 tega Uradnega lista).

(3) Uredba (EU) št. 1306/2013 Evropskega parlamenta in Sveta z dne 17. decembra 2013 o financiranju, upravljanju in spremljanju skupne kmetijske politike in razveljavitvi uredb Sveta (EGS) št. 352/78, (ES) št. 165/94, (ES) št. 2799/98, (ES) št. 814/2000, (ES) št. 1290/2005 in (ES) št. 485/2008 (UL L 347, 20.12.2013, str. 549).

(4) Uredba (EU) št. 223/2014 Evropskega parlamenta in Sveta z dne 11. marca 2014 o Skladu za evropsko pomoč najbolj ogroženim (UL L 72, 12.3.2014, str. 1).

(5) Uredba (EU) št. 514/2014 Evropskega parlamenta in Sveta z dne 16. aprila 2014 o splošnih določbah o Skladu za migracije, azil in vključevanje ter o instrumentu za finančno podporo na področju policijskega sodelovanja, preprečevanja kriminala in boja proti njemu ter obvladovanja kriz (UL L 150, 20.5.2014, str. 112).

(6) Izvedbena uredba Komisije (EU) 2015/1975 z dne 8. julija 2015 o določitvi pogostosti in oblike poročanja o nepravilnostih v skladu z Uredbo (EU) št. 1306/2013 Evropskega parlamenta in Sveta v zvezi z Evropskim kmetijskim jamstvenim skladom in Evropskim kmetijskim skladom za razvoj podeželja (glej stran 23 tega Uradnega lista).

(7) Izvedbena uredba Komisije (EU) 2015/1976 z dne 8. julija 2015 o določitvi pogostosti in oblike poročanja o nepravilnostih v skladu z Uredbo (EU) št. 223/2014 Evropskega parlamenta in Sveta v zvezi s Skladom za evropsko pomoč najbolj ogroženim (glej stran 26 tega Uradnega lista).

(8) Izvedbena uredba Komisije (EU) 2015/1977 z dne 8. julija 2015 o določitvi pogostosti in oblike poročanja o nepravilnostih v skladu z Uredbo (EU) št. 514/2014 Evropskega parlamenta in Sveta v zvezi s Skladom za migracije, azil in vključevanje ter o instrumentu za finančno podporo na področju policijskega sodelovanja, preprečevanja kriminala in boja proti njemu ter obvladovanja kriz (glej stran 29 tega Uradnega lista).

(9) Uredba (EU) št. 1299/2013 Evropskega parlamenta in Sveta z dne 17. decembra 2013 o posebnih določbah za podporo cilju „evropsko teritorialno sodelovanje“ iz Evropskega sklada za regionalni razvoj (UL L 347, 20.12.2013, str. 259).